
[bookmark: TextBodyBegin]Euroopan parlamentti, joka
–	ottaa huomioon Daniel Obajtekin koskemattomuuden pidättämistä koskevan pyynnön, jonka toimitti Puolan tasavallan valtakunnansyyttäjä 21. heinäkuuta 2025 päivätyllä kirjeellä, jolla toimitettiin Varsovan alueellisen syyttäjänviraston esittämä pyyntö Daniel Obajtekia vastaan vireillä olevassa rikosoikeudellisessa menettelyssä ja josta ilmoitettiin parlamentissa 8. syyskuuta 2025,
–	on kuullut Daniel Obajtekia 12. helmikuuta 2026 työjärjestyksen 9 artiklan 6 kohdan mukaisesti,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot[footnoteRef:2], [2:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI:EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.] 

–	ottaa huomioon Puolan tasavallan perustuslain 105 §:n 2 ja 5 momentin,
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0115/2026),
A.	ottaa huomioon, että Puolan tasavallan valtakunnansyyttäjä toimitti 21. heinäkuuta 2025 päivätyllä kirjeellä Varsovan alueellisen syyttäjänviraston esittämän, Puolasta valitun Euroopan parlamentin jäsenen Daniel Obajtekin koskemattomuuden pidättämistä koskevan pyynnön, joka liittyy Puolan rikoslain 233 §:n 1 momentin sekä lehdistöstä 26. tammikuuta 1984 annetun lain 49 §:n, luettuna yhdessä sen 3 §:n kanssa, mukaiseen väitettyyn rikokseen;
B.	ottaa huomioon, että koskemattomuuden pidättämistä koskevan pyynnön mukaan Varsovan alueellinen syyttäjänvirasto käynnisti 15. toukokuuta 2024 tutkinnan väitetystä perättömästä todistajanlausumasta; ottaa huomioon, että mainitun pyynnön mukaan kaksi henkilöä, joista toinen oli Daniel Obajtek ja joille oli ilmoitettu perättömän lausuman antamisesta seuraavasta rikosoikeudellisesta vastuusta, antoi kyseisen väitetyn perättömän todistajanlausuman Varsovassa 11. toukokuuta 2023 Warszawa-Śródmieścien alioikeudessa vireillä olevassa vastaajaa koskevassa menettelyssä, joka perustuu asianomistajan haastehakemukseen Puolan rikoslain 212 §:n 2 momentissa tarkoitetusta kunnianloukkausrikoksesta;
C.	ottaa huomioon, että pyynnön mukaan Polski Koncern Naftowy ORLEN Spółka Akcyjna ‑öljyteollisuuskonserni on tehnyt sopimuksen URMA-osakeyhtiön julkaiseman NIE-viikkolehden jakelusta kaikissa ORLENin huoltoasemien myyntipisteissä; ottaa huomioon, että viikkolehden numero 10 ilmestyi 10. maaliskuuta 2023; ottaa huomioon, että Polski Koncern Naftowy ORLEN Spółka Akcyjna -konsernin hallintoneuvoston puheenjohtajan Daniel Obajtekin väitetään pyytäneen Varsovassa 14. maaliskuuta 2023, että NIE-viikkolehden numero 10/2023 poistetaan kiireesti kaikkien Polski Koncern Naftowy ORLEN Spółka Akcyjnalle kuuluvien myyntipisteiden hyllyiltä sen vuoksi, että kyseisen lehden kannessa oli kuva paavi Johannes Paavali II:sta kädessään risti, jolla riippui Jeesuksen sijasta alaston nukke, ja että viikkolehdessä kirjoitettiin kielteisesti paavi Johannes Paavali II:n pappien harjoittaman alaikäisten seksuaalisen hyväksikäytön suhteen toteuttamista toimenpiteistä, sekä pyytäneen, että sitä ei enää aseteta esille myytäväksi, rajoittaen tällä tavoin tämän viikkolehden, jota Polski Koncern Naftowy ORLEN Spółka Akcyjna oli sitoutunut jakelemaan, menekkiä, mikä on lehdistöstä 26. tammikuuta 1984 annetun lain 49 §:n, luettuna yhdessä sen 3 §:n kanssa, mukainen rikos;
D.	ottaa huomioon, että Daniel Obajtek valittiin Euroopan parlamenttiin kesäkuussa 2024 pidetyissä EU-vaaleissa, joten hän ei ollut Euroopan parlamentin jäsen väitettyjen rikosten tekohetkellä eikä väitettyjä rikoksia koskevan rikostutkinnan aloittamisajankohtana;
E.	toteaa, että väitetyt rikokset ja niiden johdosta esitetty Daniel Obajtekin koskemattomuuden pidättämistä koskeva pyyntö eivät liity Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitettuun hänen tehtäviään hoitaessaan ilmaisemaan mielipiteeseen tai äänestykseen;
F.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan ensimmäisen kohdan a alakohdassa määrätään, että Euroopan parlamentin istuntojen ajan sen jäsenillä on oman jäsenvaltionsa alueella kansanedustajille myönnetty koskemattomuus;
G.	ottaa huomioon, että Puolan tasavallan perustuslain 105 §:n 2 ja 5 momentin mukaan Puolan parlamentin alahuoneen (Sejm) jäsentä ei voida vaalien tulosten julkistamispäivästä jäsenen toimikauden päättymispäivään saakka asettaa rikosoikeudelliseen vastuuseen ilman Sejmin suostumusta eikä häntä voida pidättää tai vangita ilman Sejmin suostumusta, paitsi silloin, kun jäsen tavataan itse teossa tai kun hänen pidättämisensä on tarpeen asianmukaisen menettelyn varmistamiseksi;
H.	ottaa huomioon, että Euroopan parlamentin työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
I.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 määrätyn parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
J.	ottaa huomioon, että tässä tapauksessa parlamentti ei löytänyt todisteita fumus persecutionis -tilanteesta eli ei vaikuta siltä, että kyseisen oikeusmenettelyn tarkoituksena olisi vahingoittaa Daniel Obajtekin poliittista toimintaa Euroopan parlamentin jäsenenä ja siten parlamentin riippumattomuutta;
K.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:3]; [3:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

1.	päättää pidättää Daniel Obajtekin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Puolan tasavallan toimivaltaiselle viranomaiselle ja Daniel Obajtekille.

